Lesarinnlegg om Gaza

Oppdatert 21.11.2023

Vi krev våpenkvile no!

Israelske angrep på sivile på Gazastripa har sidan 7. oktober nådd eit nivå verda aldri tidlegare har sett, og talet på drepne aukar for kvar time. Over 40 % av dei drepne er born. Ifølgje Røde Kors døyr eitt barn kvart kvarter, og UNICEF melder at over 1,5 millionar palestinarar er på flukt internt på Gaza – over halvparten av desse er born. Gazastripa er eit av dei tettaste folkesette områda i verda, og her er det ingen stader å gøyme seg for det israelske bomberegnet.

I samsvar med folkeretten har Israel rett til å forsvare seg. Hamas sitt brutale terrorangrep utløyste den siste valdsbølgja frå Israel, men Israel sin okkupasjon og blokade av Gaza har allereie vart i mange år. Derfor var også den humanitære situasjonen på Gaza allereie prekær då angrepa starta. No er situasjonen katastrofal. Israel har blokkert Gaza sine forsyningar av vatn, drivstoff, mat, straum og medisinar, noko som har medført at skadde må bli operert utan smertelindring og at nyfødde born står i fare for å døy på grunn av manglande straum til kuvøser. I tillegg blir sjukehus, skular og andre institusjonar der menneske skal kunne kjenne seg trygge utsette for åtak. Dette er krigsbrotsverk. Kollektiv straff, og særleg når denne rammar barn, er ikkje forsvar. Det kan nærast verke som at folkeretten ikkje gjeld for alle.

Den vesle delen nødhjelp som får sleppe inn på Gaza er på langt nær nok. Tusenvis av menneske går vinteren i møte utan tak over hovudet og grunnleggjande infrastruktur, og lever i elendige sanitære forhold der sjukdommar blir spreidde fort. Vi krev at all nødvendig nødhjelp og hjelpeorganisasjonar må bli sleppte inn omgåande. I tillegg må Israel stoppe dei brutale åtaka. Den norske regjeringa har vore tydelegare enn mange andre europeiske statar på at valden skal stoppe, men må vere langt tydelegare i kravet sitt om omgåande våpenkvile, og med å fordøme dei israelske åtaka. Samtidig er stilla frå opposisjonspartia øyredøyvande.

Verdssamfunnet lèt massakren i Gaza halde fram, og berre verdssamfunnet kan stoppe denne. Som medmenneske er det vår fordømde plikt å gjere alt vi kan for å hindre eit folkemord. Som FNs generalsekretær António Guterres har sagt står vi overfor eit avgjerande vendepunkt, og historia vil døme oss. Vi må kunne fordømme det forferdelege terroråtaket på sivile i Israel, og samtidig krevje at Israel si krigføring tek slutt. Drap på sivile kan aldri forsvarast.

Vi krev våpenkvile og slutt på den brutale krigføringa no!